Document ID: 32008D0660

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Ιουλίου 2008
για την τροποποίηση της απόφασης 2006/236/ΕΚ σχετικά με τις ειδικές συνθήκες που διέπουν τα αλιευτικά προϊόντα που εισάγονται από την Ινδονησία και προορίζονται για κατανάλωση από τον άνθρωπο
[κοινοποιηθείσα υπό τον αριθμό Ε(2008) 3988]
(Κείμενο που παρουσιάζει ενδιαφέρον για τον ΕΟΧ)
(2008/660/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 6,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (2), και ιδίως το άρθρο 53 παράγραφος 1 στοιχείο β),
Εκτιμώντας τα ακόλουθα:
(1)
Η απόφαση 2006/236/ΕΚ της Επιτροπής, της 21ης Μαρτίου 2006, σχετικά με τις ειδικές συνθήκες που διέπουν τα αλιευτικά προϊόντα που εισάγονται από την Ινδονησία και προορίζονται για κατανάλωση από τον άνθρωπο (3), εγκρίθηκε, καθώς τα αποτελέσματα των κοινοτικών επιθεωρήσεων στην Ινδονησία αποκάλυψαν σοβαρές ελλείψεις όσον αφορά την υγιεινή κατά τη διακίνηση των αλιευτικών προϊόντων στην εν λόγω τρίτη χώρα. Οι εν λόγω επιθεωρήσεις αποκάλυψαν επίσης σοβαρές ελλείψεις όσον αφορά την ικανότητα των αρχών της Ινδονησίας να διενεργούν αξιόπιστους ελέγχους στα ψάρια, ιδιαίτερα για την ανίχνευση ισταμίνης και βαρέων μετάλλων στα σχετικά είδη.
(2)
Η απόφαση 2006/236/ΕΚ προβλέπει ότι τα κράτη μέλη πρέπει να εξασφαλίζουν ότι κάθε παρτίδα αλιευτικών προϊόντων που εισάγεται από την Ινδονησία υποβάλλεται στις αναγκαίες δοκιμές ώστε να εξασφαλιστεί ότι τα εν λόγω προϊόντα δεν υπερβαίνουν ορισμένα ανώτατα όρια για τα βαρέα μέταλλα και ότι, στην περίπτωση ορισμένων ειδών, πρέπει να πραγματοποιείται δοκιμή για την ανίχνευση ισταμίνης.
(3)
Η απόφαση 2006/236/ΕΚ προβλέπει επίσης ότι η εν λόγω απόφαση θα επανεξεταστεί με βάση τις εγγυήσεις που θα παρασχεθούν από τις αρμόδιες αρχές της Ινδονησίας και τα αποτελέσματα των δοκιμών που διενεργούνται από τα κράτη μέλη.
(4)
Η Ινδονησία έχει παράσχει ήδη στην Επιτροπή τις απαιτούμενες εγγυήσεις. Επιπλέον, τα αποτελέσματα των δοκιμών που διενήργησαν τα κράτη μέλη σε αλιευτικά προϊόντα που εισήχθησαν από την εν λόγω τρίτη χώρα είναι ικανοποιητικά όσον αφορά τα βαρέα μέταλλα σε προϊόντα υδατοκαλλιέργειας, καθώς και όσον αφορά την ισταμίνη. Συνεπώς, δεν είναι πλέον απαραίτητη η διενέργεια δοκιμής σε κάθε παρτίδα αλιευτικών προϊόντων των σχετικών ειδών για ισταμίνη και σε κάθε παρτίδα προϊόντων υδατοκαλλιέργειας για βαρέα μέταλλα.
(5)
Στο άρθρο 2 της απόφασης 2006/236/ΕΚ γίνεται μνεία στον κανονισμό (ΕΚ) αριθ. 466/2001 της Επιτροπής, της 8ης Μαρτίου 2001, για τον καθορισμό μέγιστων τιμών ανοχής για ορισμένες προσμείξεις στα τρόφιμα (4). Ο εν λόγω κανονισμός καταργήθηκε και αντικαταστάθηκε από τον κανονισμό (ΕΚ) αριθ. 1881/2006 της Επιτροπής, της 19ης Δεκεμβρίου 2006, για τον καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (5). Συνεπώς, κρίνεται σκόπιμη η τροποποίηση της εν λόγω παραπομπής.
(6)
Ως εκ τούτου, η απόφαση 2006/236/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2006/236/ΕΚ τροποποιείται ως εξής:
1.
Το άρθρο 1 αντικαθίσταται από το ακόλουθο κείμενο:
«Άρθρο 1
Πεδίο εφαρμογής
Η παρούσα απόφαση εφαρμόζεται στα αλιευτικά προϊόντα που εισάγονται από την Ινδονησία και προορίζονται για κατανάλωση από τον άνθρωπο.
Ωστόσο, δεν εφαρμόζεται στα προϊόντα υδατοκαλλιέργειας.».
2.
Στο άρθρο 2, η παράγραφος 1 αντικαθίσταται από το ακόλουθο κείμενο:
«1. Τα κράτη μέλη, με κατάλληλα προγράμματα δειγματοληψίας και μεθόδους ανίχνευσης, εξασφαλίζουν ότι κάθε παρτίδα προϊόντων που διέπεται από το άρθρο 1 υποβάλλεται στις αναγκαίες δοκιμές ώστε να εξασφαλιστεί ότι τα εν λόγω προϊόντα δεν υπερβαίνουν τα ανώτατα όρια που καθορίζονται στον κανονισμό (ΕΚ) αριθ. 1881/2006 της Επιτροπής (6) για τα βαρέα μέταλλα.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Ιουλίου 2008.

Labels: 3
0
18
6